Sanica (rijeka)

Sanica je rijeka u zapadnom dijelu Bosne i Hercegovine i pritoka rijeke Sane. Duga je 22 km, a njen sliv iznosi 211 km². Po njoj je mikroregija Bosanske krajine dobila ime. U neposrednoj blizini sliva rijeke nalazi se Hrustovačka pećina.

 Izvorište 
Sanica nastaje iz izvorske zone u podnožju sredogorskog masiva Grmeč, koji djeluje kao podzemni skupljač voda rijeke Sanice. Izvorska zona sastoji se od tri izvora, pri čemu je najsnažniji najnizvodniji pećinski izvor, smješten u kontaktu s Gornjosaničkom kotlinom. Pećinski izvor je u značajnoj mjeri oslabljen vodovodom kojim se napaja općina Bosanski Petrovac, budući da se voda odvodi velikim cjevovodima preko Grmeča. Prikupljajući svojim tokom manje rijeke i potoke, poput Korčanice, Trebunja i Biljanske riječice, Sanica oblikuje svoju kotlinu.

 Tok 
Srednji i donji tok Sanice ujezeren je, a u njenom koritu stvorene su manje sedrene formacije. Kod naselja Pištanica, Sanica mijenja smjer i do Vrhpolja, gdje se ulijeva u Sanu, teče u približno meridijanskom pravcu (jug – sjever). Na dionici između Sanice Donje i Saleševića, dugoj 2,5 km, rijeka tvori kanjonsku dolinu s dubinama većim od 100 metara. Posljednjih 2,5 km njen tok je približno paralelan toku Sane.

 Turizam 
Od izvora pa do ušća u Sanu kod Vrhpolja, 12 km od Ključa, Sanica obiluje slapovima i meandrima, privlačeći pecaroše, kupače i ljubitelje prirode. Raznolikost i kvalitet ribe u njenim vodama, naročito potočne pastrmke i mladice, čine je atraktivnim odredištem za sportski ribolov.

 Reference 

 Vanjski linkovi 

Rijeka Sanica na bistrobih.ba

Kategorija:Rijeke u Bosni i Hercegovini
Kategorija:Unsko-sanski kanton
Kategorija:Una